Джордж Байрон
О, сбогом! Ако чул е бог…

Превод от английски: Любен Любенов, Георги Ленков, —

chitanka.info

О, сбогом! Ако чул е бог

молитвите за някой друг,

ще чуе трона му висок

и моята за тебе тук.

Но да не плачем по-добре!

Сълза, в която кръв блести

на някой, що виновен мре,

е нищо пред „Прощавай ти!“

Мълча с пресъхнали очи,

но в моя ум, но в мойта гръд

е бездна болката, горчи

и мислите не ще заспят.

Кипи духът ми в скръб и страст,

но думи жлъчни не шепти;

напразната ни обич аз

съзнавам сам — „Прощавай ти!“

1808

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.